Diari Oficial de la Generalitat Valenciana


Sumari del DOGV 7217, del 19-02-2014 (2014/1287)

RESOLUCIÓ de 17 de gener de 2014, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina en aigües de la Comunitat Valenciana
--------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/res/2014/01/17/(1)/dof/vci/html**

### Dades del document

Número de DOGV
:   7217

Data del DOGV
:   19-02-2014

Secció del DOGV
:   I. DISPOSICIONS GENERALS

Número del document
:   2014/1287


Data del document
:   17-01-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * indústria pesquera
    * legislació
    * cria de crustacis
    * captura per espècie
    * mol·lusc
    * captura autoritzada

RESOLUCIÓ de 17 de gener de 2014, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina en aigües de la Comunitat Valenciana [2014/1287]  
La Resolució de 19 de febrer de 2013, per la qual s'establixen i classifiquen les zones de producció de mol·luscos bivalves, gasteròpodes i equinoderms en aigües de la Comunitat Valenciana, acorda la declaració de set zones de producció de mol·luscos bivalves, gasteròpodes i equinoderms en aigües litorals de la Comunitat Valenciana.  
El Decret 94/2013, de 12 de juliol, del Consell, pel qual es regula l'activitat de marisqueig de la rossellona i tellina en el litoral de la Comunitat Valenciana, establix les condicions per a l'exercici de la dita activitat d'acord amb els objectius del Pla de Gestió de Marisqueig per mitjà de Dragues a la Comunitat Valenciana en compliment de l'article 19 del Reglament 1967/2006, del Consell (CE).  
La Resolució de 9 d'agost de 2013, de la Conselleria de Presidència i Agricultura, Pesca, Alimentació i Aigua, va establir, d'una banda, els límits anuals de captura de rossellona i tellina en aigües de la Comunitat Valenciana a la vista de les dades existents de les poblacions d'estes dos espècies, i per una altra, les zones de veda per a la rossellona i la tellina en aigües de la Comunitat Valenciana a fi de garantir la supervivència de reproductors en una zona lliure d'activitat pesquera.  
El pla de gestió adoptat té com a objectiu detindre el procés regressiu que esta pesqueria ha patit en els últims anys, i recuperar els nivells de biomassa de les poblacions naturals de rossellona i tellina a l'estat en què es trobaven entre 2005 i 2008, emprant com a punt de referència de conservació el valor mitjà de la taxa de captura o rendiment en captures per unitat d'esforç (CPUE) que en el dit període era de 46,09 kg/barco i dia per a la rossellona i de 36.07 kg/barco i dia per a la tellina, tenint com a horitzó temporal per a aconseguir este objectiu el 31 de desembre de 2015.  
Per a aconseguir els objectius del pla de gestió, amb les condicions d'explotació que es regulen en el decret 94/2013, es considera imprescindible mantindre l'índex de mortalitat per pesca en els nivells adequats perquè la biomassa de l'estoc augmente progressivament, i es reflectisca en un increment de la taxa de captura o CPUE.  
Amb este objecte, l'article 5 del Decret 94/2013, indica que mitjançant una resolució de l'autoritat competent en pesca marítima s'establirà el límit anual de captures en funció de l'evolució de les poblacions.  
  
Segons les dades analitzades en l'estudi científic del pla de gestió, incorporant les dades disponibles de l'any 2013, els valors dels paràmetres que reflectixen l'estat actual de la pesqueria per a les flotes de Cullera i Gandia, que representen mes del 90 per cent d'esta activitat a la Comunitat Valenciana, són els següents:  
El valor mitjà de la taxa de captura dels últims tres anys és de CPUE(2011-13) = 9.46 kg/barco i dia per a la rossellona i CPUE(2011-13) =14,49 kg/barco i dia per a la tellina.  
L'esforç límit admissible per a les flotes de Cullera i Gandia és de 1.092 jornades de pesca a l'any per a la rossellona, i 2.513 jornades de pesca a l'any per a la tellina.  
La Comissió Europea, seguint el dictamen del Comité Científic Tècnic i Econòmic per a les Pesqueries de la Unió Europea (STECF) pel que fa al pla de gestió, exigix un enfocament més conservador en l'estimació de l'esforç i les captures límits, per la qual cosa el valor estimat del límit d'esforç admissible (fpalim) ha de ser corregit per mitjà d'un coeficient reductor, que segons els estudis científics realitzats s'establix en un valor de 0,61.  
Aplicant el mencionat coeficient i segons allò que especifica el Pla de Gestió, les Captures Límit (TAC) que corresponen a les taxes de captura actuals i els esforços límit corresponents són: 6.302 kg per any per a la rossellona i 22.210 kg per a la tellina.  
Ja que les dades corresponen a la major part de l'activitat del marisqueig a la Comunitat Valenciana, considerant el principi de precaució, i fins que no es dispose de dades més precises o detallades, s'entén que els valors límit indicats són aplicables a la totalitat de la pesqueria inclosos els mariscadors a peu.  
Per tant, tenint en compte l'evolució de les captures i la situació actual de la població de rossellona i tellina que es reflectix en les dades presentades, i escoltats els professionals del sector a través dels seus representants, es considera necessari establir un límit anual per a les captures de rossellona i tellina a la Comunitat Valenciana durant l'any 2014.  
En virtut d'allò que s'ha exposat, resolc:  
  
Primer  
L'objecte de la present resolució és la fixació d'un límit anual de captura per a les espècies de rossellona i tellina amb la finalitat d'assegurar el compliment dels objectius del Pla de Gestió del Marisqueig per Mitjà de Dragues a la Comunitat Valenciana.  
  
Segon  
S'establix un límit de captura anual per a l'any 2014 de 6.302 kg de rossellona i 22.210 kg de tellina.  
Aconseguits estos límits, la pesqueria quedarà tancada fins a l'any següent.  
Este límit de captures anuals seguirà vigent en els anys successius fins que no es modifiquen per mitjà de la corresponent resolució.  
  
Tercer  
Deixar sense efecte la Resolució de 9 d'agost de 2013, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina en aigües de la Comunitat Valenciana  
  
DISPOSICIÓ FINAL  
  
Esta resolució produirà efectes des de l'endemà de la publicació en el Diari Oficial de la Comunitat Valenciana.  
  
València, 17 de gener de 2014.- El conseller de Presidència i Agricultura, Pesca, Alimentació i Aigua: José Císcar Bolufer.


Còpia Permalink ELI